Povratnik (film)

***Povratnik*** () američki je biografski vestern triler snimljen 2015. godine u režiji Alejandra G. Iñárritua. Scenarij su napisali Mark L. Smith i Iñárritu na osnovu istoimenog romana Michaela Punkea iz 2002. godine, koji je bio inspiriran životom istraživača Hugha Glassa. U filmu glavne uloge tumače Leonardo DiCaprio, Tom Hardy, Will Poulter i Domhnall Gleeson.

Pripreme za snimanje filma su započele u augustu 2001. godine, kada je Akiva Goldsman otkupio od Punkea prava na rukopise s namjerom da snimi film. Film je prvobitno planiran da bude režiran od strane Parka Chan-wooka sa Samuelom L. Jacksonom kao glavnim glumcem, a kasnije je režija pripala Johnu Hillcoatu sa Christianom Baleom kao glavnom zvijezdom. Oba režisera su napustili projekat, i na kraju je Iñárritu u augustu 2011. godine potpisao da započne snimanje sa režijom. U aprilu 2014. godine, nakon nekoliko kašnjenja u produkciji zbog drugih projekata, Iñárritu je potvrdio da je počeo rad na *Povratniku* i da će DiCaprio igrati glavnu ulogu. Glavno snimanje je počelo u oktobru 2014. godine, a završilo se u augustu 2015. godine.

Film je imao ograničenu premijeru 25. decembra 2015. godine, a zatim je zvanično bio pušten na prikazivanje 8. januara, 2016. godine. *Povratnik* je 14. januara 2016. godine, nominiran za 12 Oskara, što ga čini najviše nominiranim filmom za 2015. godinu - uključujući Oscara za najbolji film, najbolju režiju, najboljeg glavnog glumca (DiCaprio) i najboljeg sporednog glumca (Hardy). Film je dobio pozitivne ocjene od kritičara, koji su pohvalili nastupe DiCapria i Hardya, Iñárrituovu režiju i kinematografiju Lubezkog. Na 73. ceremoniji film je osvojio tri Zlatna globusa, te je nominiran za 12 Oscara, što je najviše za ceremoniju, uključujući i Oscara za najbolji film, najbolju režiju, najboljeg glumca (DiCaprio) i najboljeg sporednog glumca (Hardy).

## Radnja 
Hugh Glass je vojni izviđač. On i njegov polu-indijanski sin Jastreb, pripadaju istoj grupi zajedno sa Johnom Fitzgeraldom, Jimom Bridgerom pod zapovjedništvom Andrewa Henrya, uglavnom zbog lova na životinjsko krzno. Oni se stalno suočavaju sa Indijancima i Francuzima. Dok je bio u lovu sa Jastrebom, Glass se vraća nazad u kamp, ali tamo dolazi do napada od strane Indijanaca. Dok su bježali do rijeke, u napadu su ubijena 33 pripadnika njihove grupe. Fitzgerald predlaže da bježe u jednom pravcu, ali Glass predlaže suprotnu rutu. Henry pristaje na Glassov prijedlog i onda odlučuju da zanoće. U samo svitanje Glass govori Jastrebu da ostane sa grupom dok on ide ispred prvi. Ali Glass nailazi na teritoriju grizlija i biva žestoko napadnut. On je uspio ubiti zvijer, ali nije u stanju da govori jer mu je grlo povrijeđeno. Grupa ga pronalazi i nosi ga na improviziranim nosilima. Fitzgerald stalno govori Henryu da ostavi Glassa jer očigledno od njega nema ništa i niko ne može učiniti ništa da ga spasi. Henry na kraju ipak pristaje. Ali on insistira da pusti Glassa da umre prirodnom smrću, obećavajući novčanu nagradu trojici muškaraca koji ostanu iza grupe sa Glassom. Jastreb i Bridger pristaju da ostanu, i što je iznenađujuće pridružuje im se Fitzgerald.

Ali Fitzgerald postaje nestrpljiv. On nudi Glassu brzu smrt ako samo trepne kao znak pristanka. Glass zatvara oči za neko vrijeme, a kada otvara oči Fitzgerald smatra da je to bio njegov treptaj i onda pokušava da ubije Glassa. Jastreb hvata Fitzgeralda u toj namjeri i njih dva započinju borbu koja se na kraju završava tako što Fitzgerald ubija Jastreba. Bridger dolazi i uskoro ga Fitzgerald uvjerava da zakopaju Glassa živog u plitkom grobu, ali on se zaustavlja kad je Glass bio zakopan duboko do vrata. Glass puza iz groba i preživljava jedući mrvice dok je s mukom pokušavao da se uspravi. Nakon što je mogao hodati, Glass izbjegava indijanski napad i suočava se Indijancem koji reže meso sa mrtvih životinja. Glass ga moli da mu da dio i on mu daje jedan komad, ali Glass se onesvešćuje nakon jela. Indijanac je zapravo u potrazi za otmičarima njegove kćeri Powaqas. On pomaže Glassu nakon što mu on objašnjava svoju situaciju. On čak gradi onesviještenom Glassu improvizovano sklonište kada nailazi mećava. Kada se Glass probudio čovjek je otišao, a Glass pronalazi francuski traperski kamp. On čeka do sumraka i sprema se da ukrade konja. Međutim, Francuz dovodi Indijanku i siluje je u samoj blizini Glassa. On spasava djevojku i oni bježe na ukradenom konju, ali Glass ispušta bocu koju mu je Bridger ostavio. Nakon toga, on ponovo bježi od neprijateljski raspoloženih Arikara Indijanaca skočivši s litice, i tom prilikom njegov konj je ubijen a Glass biva povrijeđen još više. Glass preko noći održava toplotu pokrivši se tijelom mrtvog konja. Kako su sedmice prolazile, nazad u vojnom logoru, kod usamljenog Francuza nalazi se Glassova boca. Većina vjeruje da ju je lovac ukrao od Jastreba nedaleko od kampa, tako da su odmah organizirali potragu i nakon toga pronašli su Glassa živog. U međuvremenu, Fitzgerald odlučuje da pobjegne iz logora, nakon što je prvo ispraznio sef sa platama za vojnike. Fitzgerald je imao nesmetani pristup novcu. On je znao da će ga Glass u potpunosti diskreditirati pred Fitzgeraldom zbog lažne tvrdnje o herojskoj borbi koju je opisao Henryu.

Glass traži od Henrya da mu dopusti da on lično vrati Fitzgeralda u logor živog ili mrtvog; Henry se slaže, ali ide zajedno sa Glassom. U trenutku kada su se razdvojili, Fitzgerald pravi zasjedu i ubija Henrya. Glass se vraća i pronalazi preminulog Henrya nakon što je čuo pucnjavu. On zna da je Fitzgerald u neposrednoj blizini. Glass postavlja genijalnu zamku za Fitzgeralda postavljanjem Henrya uspravno kao lažnog konjanika koji je obučen u Glassov kaput, dok istovremeno skrivajući se sa napunjenim pištoljem ispod deke na pratećem konju i pretvara se kao da je mrtvi Henry. Fitzgerald se hvata u klopku i iz daljine puca u Henrya koji tobože predstavlja Glassa na konju. Fitzgerald ide dolje i provjerava tijelo, ali otkriva da je to ustvari Henry a ne Glass. Glass odjednom pada s konja i puca u Fitzgeralda, pogađajući ga u rame. Fitzgerald bježi ali Glass se dao u potragu za njim i njih dvojica se suočavaju na obali rijeke. Glass se bori sa njim i skoro da ubija Fitzgeralda, ali se predomišlja i gura već teško ranjenog Fitzgeralda nizvodno i pravo u ruke Arikara Indijanaca koji su se približavali. Poglavica, sada u pratnji njegove kćerke Powaqa, ubija Fitzgeralda. Kako se film završava, pred Glassovim očima i dalje uskrsavaju likovi njegove preminule supruge i njegovog sina, koji su mu se priviđali tokom filma, čak i nakon što je kulminirala osveta kada je Fitzgerald konačno ubijen.

## Uloge 
* Leonardo DiCaprio - Hugh Glass
* Tom Hardy - John Fitzgerald
* Domhnall Gleeson - Andrew Henry
* Will Poulter - Jim Bridger
* Paul Anderson - Anderson
* Lukas Haas
* Brendan Fletcher - Fryman
* Kristoffer Joner - Murphy
* Brad Carter - Johnnie
* Forrest Goodluck - Jastreb

## Uvod u snimanje 
Pripreme za snimanje *Povratnika* počele su u augustu 2001. godine, kada je producent Akiva Goldsman otkupio prava na Punkeov neobjavljeni rukopis za istoimeni roman. David Rabe je napisao scenarij filma.
Snimanje je trebao da započne režiser Park Chan-wook, sa Samuelom L. Jacksonom da bude glavna zvijezda. Park je kasnije napustio projekt.
Snimanje je bilo u zastoju sve do 2010. godine, kada je Mark L. Smith napisao novu adaptaciju romana za Stevea Golina. U maju 2010. godine, Smith je otkrio da je John Hillcoat trebao da režira film i da je Christian Bale bio u fazi pregovora da glumi glavnu ulogu. Hillcoat je napustio projekat u oktobru 2010. godine. Goldsman je također potvrdio da će biti producent zajedno sa *Weed Road Pictures*. U novembru, Regency Enterprises se pridružio produkciji sa *Anonymous Content*, a 20th Century Fox je potvrdio da distribuira film. Nekoliko dana kasnije, Iñárritu je izjavio da je tražio Leonarda DiCapra i Seana Penna da glume dvije glavne uloge. Snimanje je stavljeno na čekanje u martu 2012. godine pošto je *New Regency* unajmio Gonzáleza Iñárritua da režira adaptaciju memoara Jennifer Vogel * Flim-Flam Man *, koja govori o kriminalnom ponašanju njenog oca.
Penn je također razmatrao da igra glavnu ulogu u tom filmu.
U decembru, González Iñárritu je najavio da će njegov sljedeći film biti * Birdman ili: (neočekivana vrlina neznanja)*, komedija o glumcu koji je jednom davno igrao slavnog superjunaka. Iñarritu je osvojio Oscara za najboljeg režisera i najbolji scenarij, a film je osvojio Oscara za najbolji film. Snimanje se održavalo u martu 2013. godine.
González Iñárritu je zakazao početak snimanja *Povratnika* nakon završetka snimanja * Birdmana *.
Film je dobio proračun od 60 miliona dolara, sa 30 miliona udjela New Regencya. Brett Ratnerov RatPac-Dune Entertainment sufinansirao je film.
New Regency je tražio od 20th Century Foxa za dodatna sredstva, ali kompanija je odbila, pozivajući se na garancije u ugovorima za DiCapria i Hardya, što bi zahtijevalo da glumci dobiju plaće bez obzira na to da li je film završen. Megan Ellison iz *Annapurna Picturesa* ušla je u pregovore oko finansiranja filma ubrzo nakon odustajanja 20th Century Foxa.

Brad Weston, predsjednik i izvršni direktor New Regencya, izjavio je da je snimanje bilo izazov zbog ambiciozne prirode filma. Na kraju, glavno snimanje se završilo u augustu 2015. godine.
[thumb|right|300px|[Perito Moreno, u Argentini jedno od mjesta snimanja filma]]
Film je sniman na dvanaest različitih lokacija i u tri različite zemlje: Kanada, SAD, i Argentina. U Kanadi, snimanje je održano u Calgaryu, Fortress Mountainu u Alberti, Squamishu i Mammoth Studiosu, Burnaby, Britanska Kolubija.

Iñárritu je izjavio da je prvobitno želio da snimi film hronološkim redom, što je proces koji bi dodao još 7 miliona dolara na budžet filma. U julu 2015. godine, objavljeno je da je budžet filma skočio sa 60 miliona na 95 miliona dolara, a u vrijeme kada je okončano snimanje dostigao je 135 miliona dolara.

## Muzika 
Filmsku muziku komponirao je japanski muzičar Ryuichi Sakamoto sa dodatnom muzikom Bryce Dessnera iz benda The National i njemačkog kompozitora elektronske muzike Alva Notoa. Glavnina muzike je snimljena u studiju *Seattlemusic Scoring Stage* u Bastyr kapeli u centru Seattlea, u državi Washington, a odsvirali su je muzičari iz simfonijskog orkestra Northwest Sinfonia. Sakamoto je dirigovao sesije snimanja. Bryce Dessnerov dio je izveo orkestar iz Berlina poznat po imenu "s t a r g a z e" pod dirigentskom palicom André de Riddera. Dodatna muzika uključuje "Become Ocean", kompoziciju  Johna Luthera Adamsa osvajača Pulitzerove nagrade i Grammya koju je odsvirao simfonijski orkestar grada Seattlea pod dirigentskom palicom Ludovica Morlota kao i kompoziciju "Jetsun Mila " francuske muzičarke i kompozitorice Eliane Radigue. Album sa filmskom muzikom objavljen je digitalno 25. decembra 2015. godine, a na CD-u 8. januara, 2016. od strane Milan Records a također će se objaviti na vinilu u aprilu 2016. godine.

## Zanimljivosti 
* Leonardo DiCaprio je morao jesti sirovu jetru bizona, iako je vegetarijanac. Također je morao da nauči pucati iz muškete, ložiti vatru, govoriti dva indijanska jezika (Pawnee i Arikara), i biti podučavan od doktora koji se bavi drevnim tehnikama ozdravljenja.
* Leonardo DiCaprio je prvo trebao nastupiti u filmu *Steve Jobs*, ali je odustao kako bi radio na *Povratniku*.
* Pravi Hugh Glass nije imao sina, a ne postoji nijedan dokaz da je ikad bio u braku.
* Snimanje nekih scena filma odvijalo se u blizini Calgarya, gdje su vladali nepredvidljivi vjetrovi usljed proljetnih uslova usred zime što nikad nije bilo zabilježeno. Svjestan svega, Leonardo DiCaprio pripisuje naglo otopljavanje efektima globalnog zatopljenja, što je naišlo na odobravanje mještana i kanadskih medija.
* Film *Povratnik* označava povratak kompozitora Ryuichia Sakamotoa zapadnoj kinematografiji. On je najpoznatiji po svojoj Oscarom, Zlatnim globusom i Grammyem nagrađivanom filmskom muzikom za film Bernarda Bertoluccia Posljednji kineski car (1987). Sakamotov posljednji angažman u Hollywoodu bio je film Briana De Palme Zmijske oči (1998).
* Film iz 1971. godine *Čovjek u divljini*, u kojem glumi Richard Harris kao čvojek koji je bio masakriran i ostavljen da umre, a John Huston glumi kapetana Henrya, također se zasniva na istoj priči.
* Kristoffer Joner, koji tumači ulogu Murphya, jedva da je i prikazan tokom filma i nema dijaloga. Ipak, on je jedan od najvećih najuspješnijih zvijezda u norveškim filmovima, gdje najčešće igra glavne uloge.
* Ovaj film obilježava treći put da je Jacob Tomuri radio kao dvojnik kaskader za Toma Hardya. Prethodni filmovi su bili Pobješnjeli Max 4: Put bijesa (2015) i Legenda.
* Iako je inspiriran istinitim događajima, trapera Hugha Glassa je u stvari napao medvjed na otvorenom usred ljeta. Film dopušta veliku slobodu u prikazu tih događaja. Dva najveća i najvažnija odstupanja od stvarnosti je motivacija glavnih likova, jer pravi Hugh Glass se nikada nije osvetio, nego je oprostio dvojici trapera koji su ga ostavili da umre.
* U filmu, Hugh Glass se prikazuje sa neprijateljskim stavom prema francuskim trgovcima krznom. Međutim, u romanu, Glass je u stvari uz pomoć Francuza uspio dostići do Fort Kiowe.

## Kritike 
Internetski preglednik Rotten Tomatoes, donosi rejting od 81% na osnovu 57 recenzija, sa prosječnom ocjenom od 7.9/10. Sajt je objavio sljedeći konsenzus kritičara: "Kao što je potpuno lijep isto tako je potpuno beskompromisan, *Povratnik* koristi odlučan nastup Leonarda DiCapria kao gorivo za zanosnu dramu koja nudi kažnjeničke izazove i bogate nagrade."
Slijedi izabrana kritika:

## Reference 
## Vanjski linkovi 
* Zvanični sajt
* 
* 
* 
* 
* 
* *Povratnik* na Movie Review Query Engine
* 
* *Povratnik* na History vs. Hollywood

Kategorija:Filmovi na engleskom jeziku
Kategorija:Filmovi iz 2015.
Kategorija:Američki filmovi
Kategorija:Američki biografski filmovi
Kategorija:Američki epski filmovi
Kategorija:Američki trileri
Kategorija:Epski filmovi
Kategorija:Američki vesterni
Kategorija:Filmovi zasnovani na istinitim događajima
Kategorija:Filmovi u režiji Alejandra Gonzáleza Iñárritua
Kategorija:Filmovi snimljeni u Britanskoj Kolumbiji
Kategorija:Filmovi snimljeni u Calgaryju
Kategorija:IMAX filmovi
Kategorija:Filmovi Regency Enterprisesa
Kategorija:Filmovi koji su dobili Oscar za najbolju fotografiju
Kategorija:Filmovi koji su dobili Oscar za najbolju režiju
Kategorija:Filmovi s radnjom u Južnoj Dakoti